অভিনেত্রী প্রত্যুষা বন্দ্যোপাধ্যায়ের ব্যাঙ্ক অ্যাকাউন্ট থেকে ২৪ লক্ষ টাকা গায়েব! গত বছরের নভেম্বর থেকে প্রত্যুষার আত্মহত্যার আগে পর্যন্ত ওই টাকা অ্যাকাউন্ট থেকে তুলে নেওয়া হয়েছে বলে পুলিশ সূত্রের খবর। পুলিশের একাংশের অনুমান, প্রত্যুষার প্রেমিক রাহুল রাজ সিংহই সম্ভবত বিভিন্ন সময়ে ওই টাকা তুলেছেন! এদিকে আজই একটি সংবাদ ওয়েবসাইটে রাহুলের আগের বিয়ের ছবি প্রকাশিত হয়েছে। 

প্রত্যুষার অ্যাকাউন্টের ২৪ লক্ষ টাকার খোঁজ পেতে পুলিশ তাঁর মা সোমার সঙ্গে জয়েন্ট অ্যাকাউন্টের যাবতীয় তথ্যও চেয়েছে। পুলিশের অনুমান, রিয়্যালিটি শো ‘বিগ বস্‌’ এবং ‘পাওয়ার কাপল্‌’ থেকে প্রত্যুষার যা উপার্জন হয়েছিল, তার পুরোটাই সম্ভবত রাহুল অভিনেত্রীর ডেবিট কার্ড ব্যবহার করে তুলে নিয়েছেন! 
প্রত্যুষা এবং রাহুলের মোবাইল ফোন, আত্মহত্যার সময় প্রত্যুষা যে পোশাক পরেছিলেন এবং যে ওড়না দিয়ে গলায় ফাঁস দিয়েছিলেন, সেই সবই ফরেন্সিক পরীক্ষার জন্য পাঠানো হয়েছে। প্রত্যুষার ফেসবুক-টুইটার-ইনস্টাগ্রাম অ্যাকাউন্ট থেকে কোনও তথ্য পাওয়া যায় কি না, তা-ও খতিয়ে দেখা হচ্ছে। 
এদিকে একাধিক সংবাদ ওয়েবসাইটে প্রকাশিত ছবিতে দেখা যাচ্ছে, প্রাক্তন বিমানসেবিকা সৌগতা মুখোপাধ্যায়কে বাঙালি মতে বিয়ে করছেন রাহুল। আসিফ নামে এক ব্যক্তি দাবি করেছেন, তিনি রাহুলের বন্ধু হিসাবে রাহুল-সৌগতার বিয়েতে নিমন্ত্রিত ছিলেন। রাহুলের প্রাক্তন আইনজীবী নীরজ গুপ্তও ওই বিয়ের খবর জানিয়ে আজ দাবি করেছেন, প্রত্যুষার আত্মহত্যার আগের রাতে না কি রাহুল অন্য একটি মেয়ের সঙ্গে পার্টিতে গিয়েছিলেন। সেই মেয়েটির সঙ্গে রাহুলের বচসা-হাতাহাতিও হয়েছিল। 

পুলিশ গতকাল আদালতকে জানিয়েছে, প্রত্যুষার শরীরে বেশ কয়েকটি পুরনো ক্ষতচিহ্ন ছিল। যা থেকে বোঝা যাচ্ছে, রাহুল তাঁর উপর অত্যাচার করতেন। পুলিশের দাবি, রাহুলের বিরুদ্ধে প্রত্যুষাকে আত্মহত্যায় প্ররোচনা দেওয়ার বেশ কিছু প্রমাণ তাদের কাছে রয়েছে। 
গত সন্ধ্যায় রাহুলের ‘অসুস্থতা’র খোঁজ নিতে কান্দিভিলির হাসপাতালে গিয়েছিলেন বাঙ্গুরনগর থানার পুলিশ আধিকারিকেরা। রাহুলের মেডিক্যাল রিপোর্ট সংগ্রহ করেছেন তাঁরা। পরে ওই রিপোর্ট মুম্বইয়ের জে জে হাসপাতালে বিশেষজ্ঞ চিকিৎসকদের কাছে পাঠিয়েছেন। ওই চিকিৎসকেরা রিপোর্ট দেখে জানাবেন, রাহুল আদৌ ‘অসুস্থ’ কি না, বা অসুস্থ হলে কতদিন পর তাঁকে হাসপাতাল থেকে ছাড়া যেতে পারে। তার ভিত্তিতেই রাহুলকে গ্রেফতারের বিষয়ে সিদ্ধান্ত নেবে পুলিশ। 

সংবাদমাধ্যমে ফাঁস হওয়া মেডিক্যাল রিপোর্ট অনুযায়ী, রাহুল এখনও কিছুটা ‘অবসাদগ্রস্ত’। তবে আগামী ৪৮ থেকে ৭২ ঘণ্টার মধ্যে তাঁকে ছেড়ে দেওয়া হতে পারে। 

রাহুল ও সৌগতার বিয়ের ছবি।  এই ছবির সত্যতা  এবেলা যাচাই করেনি
রাহুলের বন্ধু আসিফ আলির দাবি, প্রত্যুষার প্রেমিক রাহুলের বিয়ে আগেই হয়ে গিয়েছিল। প্রত্যুষার পরিবারের দাবি, তাঁরা বা প্রত্যুষা জানতেন না এই বিয়ের ব্যাপারে। রাহুলের পরিবারের তরফে বিয়ের কথা অস্বীকার করা হয়েছে। আসিফের বক্তব্য, রাঁচিতে এক এয়ারহোস্টেসকে বিয়ে করেছিলেন রাহুল। যদিও পরে তাঁদের ডিভোর্স হয়ে যায়।
আরও পড়ুন
টাকার জন্য টেলি জগতের বহু মেয়েকে ঠকিয়েছেন রাহুল?
প্রত্যুষার মৃত্যুতে রাখির প্রতিক্রিয়া শুনবেন? মেজাজ গরম হতে পারে